Diari Oficial de la Generalitat Valenciana


Sumari del DOGV 4746, del 05-05-2004 (2004/4337)

ORDRE de 21 d'abril de 2004, de la Conselleria de Territori i Habitatge, per la qual s'estableix un règim d'ajudes destinades a la gestió de reserves voluntàries de fauna i es convoca la concessió d'ajudes per a 2004.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4746

Data del DOGV
:   05-05-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/4337


Data del document
:   21-04-2004

Organisme emissor
:   Conselleria de Territori i Habitatge

Tipus de document
:   Ordre

Anàlisi jurídica

 Descriptors 

:   * fauna
    * suport econòmic
    * caça
    * reserva natural

ORDRE de 21 d'abril de 2004, de la Conselleria de Territori i Habitatge, per la qual s'estableix un règim d'ajudes destinades a la gestió de reserves voluntàries de fauna i es convoca la concessió d'ajudes per a 2004. [2004/M4337]
  
La conservació de la biodiversitat de la Comunitat Valenciana és un dels objectius de la Conselleria de Territori i Habitatge. Aquest objectiu es planteja aconseguir a través d'actuacions directes de l'administració ambiental, a través de disposicions normatives i del desenvolupament de la xarxa Natura 2000 establida per la Directiva d'Hàbitats (92/43/CEE) de la Unió Europea. Ara bé, aquestes actuacions poden ser complementades pels esforços de persones físiques i jurídiques, per a la realització d'actuacions de conservació d'espècies i hàbitats amenaçats en terrenys privats o en terrenys públics no gestionats per l'administració ambiental.
  
Per a atendre aquest objectiu, es proposa l'establiment d'una línia regular d'ajudes a propietaris o entitats per a la realització de treballs de conservació d'espècies i hàbitats, premiant propostes originals que permeten estendre la conservació de forma voluntària fora dels terrenys gestionats per la Conselleria de Territori i Habitatge. Aquesta línia es troba ja prevista amb el codi T4842 en la Llei de Pressuposts de la Generalitat Valenciana per a l'exercici 2004. Els fons corresponents s'adscriuen al programa 442.30 Conservació del Medi Natural, gestionats per la Direcció General de Gestió del Medi Natural, de la Conselleria de Territori i Habitatge.
  
Per aquesta raó, i de conformitat amb el que disposa l'article 35 de la Llei 5/1983, de 30 de desembre, de Govern Valencià, i l'article 47.3 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Article 1
  
Establir un règim d'ajudes per a la gestió de reserves voluntàries de fauna, destinat a subvencionar inversions per a la millora o conservació d'aquestes, sol·licitades pels propietaris dels terrenys on s'han de realitzar les actuacions, o entitats dedicades a custòdia del territori o conservació de la naturalesa que tinguen un acord de gestió amb els propietaris. Aquest règim s'estableix a càrrec de la línia T4842 (capítol VII), de la secció 14 (Conselleria de Territori i Habitatge), programa 442.30 (Conservació del Medi Natural). La dotació anual serà la que figure en la corresponent llei de pressuposts. En cada exercici pressupostari, es publicaran els imports màxims d'aquestes ajudes, com també la dotació de les línies que les financen.
  
La dotació prevista per al 2004 és de 40.000,00 euros.
  
Article 2
  
Aprovar les bases per les quals es regirà la present convocatòria i que figuren com annex a aquesta ordre.
  
Article 3
  
La convocatòria de les ajudes, establida en la present ordre amb caràcter general, d'acord amb l'ordre del 26 de setembre de 1994, de la Conselleria d'Economia i Hisenda, estarà condicionada a l'existència, en el pressupost de l'exercici següent, de crèdit suficient i adequat.
  
En tot allò no regulat en aquesta ordre, regirà el que disposa el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, i el Reial Decret 152/1996, de 6 de febrer.
  
DisposiciÓ transitÒria
  
El termini de presentació de sol·licituds per a 2004 serà de dos mesos, comptadors des de l'endemà de la publicació de la present ordre en el Diari Oficial de la Generalitat Valenciana.
  
Disposicions finals
  
Primera
  
Per al desenvolupament i execució del que disposa la present ordre, es faculta el director general de Gestió del Medi Natural per a dictar les resolucions necessàries per a la seua aplicació.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, es podrà interposar recurs contenciós administratiu en el termini de dos mesos, comptador des de l'endemà de la publicació en el Diari Oficial de la Generalitat Valenciana, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que disposa l'article 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici de la interposició del recurs potestatiu de reposició en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 21 d'abril de 2004
  
El conseller de Territori i Habitatge,
  
RAFAEL BLASCO CASTANY
  
ANNEX I
  
Bases per les quals es regula la convocatòria de subvencions destinades a la gestió de reserves voluntàries de fauna
  
Primera. Beneficiaris
  
1.1. Persones físiques i jurídiques, públiques i privades, propietàries de terrenys naturals o seminaturals situats sobre sòl no urbanitzable i no adscrits al Catàleg de Forests d'Utilitat Pública.
  
1.2. Entitats legalment constituïdes, entre les finalitats de les quals figure la conservació de la naturalesa, que tinguen acords formals de gestió amb els propietaris dels terrenys.
  
1.3. S'exclouen com a beneficiaris la Generalitat Valenciana, l'administració de l'estat i els organismes autònoms o empreses públiques dependents de qualsevol d'aquestes.
  
Segona. Actuacions objecte de les ajudes
  
L'objectiu de la present ordre és la convocatòria de subvencions per a la realització d'inversions, en els llocs que complisquen les condicions de la clàusula segona, amb el màxim d'ajuda que es pot concedir per sol·licitant que s'estableix en la base quarta d'aquesta convocatòria.
  
2.1. Les inversions hauran de referir-se a una o més de les activitats següents:
  
- Restauració d'hàbitats i millores per a la fauna silvestre.
  
- Senyalització
  
- Limitació d'accessos i tanques
  
- Neteges de fems i residus
  
- Eliminació d'estructures artificials
  
- Elaboració i senyalització de sendes ecoeducatives.
  
- Actuacions previstes en plans de recuperació o d'acció d'espècies catalogades en desenvolupament del que disposa la Llei 4/1989, de Conservació de la Naturalesa.
  
2.2. També podrà ser subvencionable la redacció de projectes, plans o programes de futures inversions, sempre que aquest concepte no supere el 25% de la quantitat total sol·licitada.
  
Tercera. Àmbit d'actuació
  
Les activitats previstes en aquesta ordre hauran d'aplicar-se a llocs que, estant ubicats a la Comunitat Valenciana, complisquen alguna de les condicions següents:
  
3.1. Estar emparats per alguna figura de conservació d'espècies de fauna, proposada pel propietari dels terrenys i legalment aprovada per la Generalitat Valenciana, com ara refugi de caça, estació biològica o reserva de fauna.
  
3.2. Comptar amb un conveni, protocol o acord de col·laboració amb la Generalitat Valenciana per al desenvolupament de treballs de conservació de fauna específicament en els terrenys objecte de la subvenció.
  
Quarta. Import de les ajudes
  
4.1. Les activitats proposades seran subvencionables fins a un màxim del 80% de l'import previst.
  
4.2. La quantitat màxima subvencionable per a cada terreny serà de 6.000,00 euros.
  
Cinquena. Sol·licituds i documentació
  
5.1. Les sol·licituds, dirigides al director general de Gestió del Medi Natural, es formalitzaran segons instància model en annex II, acompanyant l'imprés d'alta de tercers que figura en l'annex III i una memòria de les actuacions a realitzar desglossant l'objectiu perseguit, les espècies afectades i pressupost desglossat per partides i unitats d'obra.
  
5.2. Les sol·licituds es lliuraran en el Registre General de la Conselleria de Territori i Habitatge (c/ Francesc Cubells, 7; 46870 València) en el de qualsevol servei territorial (València, c/ Gregorio Gea, 27; Alacant, c/ Churruca, 29, i Castelló de la Plana, av. Germans Bou, 47) o en qualsevol altra de les formes previstes en la Llei 30/1992.
  
5.3. En el cas de propietaris, hauran d'aportar documentació acreditativa de la propietat dels terrenys.
  
5.4. En el cas d'entitats dedicades a la conservació de la naturalesa, hauran d'aportar:
  
- Estatuts
  
- Acord, pacte o conveni amb els propietaris dels terrenys en què conste l'autorització per a dur a terme les actuacions objecte de la subvenció.
  
5.5. L'admissió a tràmit no generarà cap compromís de concessió de l'ajuda.
  
5.6. El termini per a sol·licitar les ajudes que s'inclouen en la present ordre es fixa amb caràcter general en el període comprés entre el dia 1 de març i el 30 de setembre de l'any anterior per al que se sol·licita l'ajuda.
  
Sisena. Esmena de les sol·licituds
  
Quan la sol·licitud no reunisca els requisits o no s'acompanye la documentació que d'acord amb el corresponent annex d'aquesta ordre resulte exigible o es considere necessària per a resoldre, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, es requerirà al sol·licitant perquè en el termini de 10 dies esmene la falta o acompanye els documents preceptius, amb indicació que, si no ho fa, se li tindrà per desistit de la seua petició, després de la resolució prèvia que haurà de ser dictada en els termes previstos en l'article 42 de la citada llei.
  
Aquesta resolució serà dictada per la Direcció General de Gestió del Medi Natural, d'acord amb la Resolució de 13 d'agost de 2003, del conseller de Territori i Habitatge, sobre delegació de l'exercici de competències en determinats òrgans de la Conselleria (DOGV núm. 4571, de 22.08.2003).
  
Setena. Valoració i tràmit
  
7.1. Les peticions seran sotmeses a estudi pel Servei de Conservació de la Biodiversitat, que podrà realitzar les inspeccions del terreny que estime necessàries.
  
7.2. Els expedients seran elevats, juntament amb els informes tècnics corresponents, per a la seua valoració per la comissió prevista en el punt següent.
  
7.3. Comissió de valoració
  
President: el director general de Gestió del Medi Natural.
  
Membres:
  
- El cap del Servei de Conservació de la Biodiversitat.
  
- Un tècnic del mateix servei.
  
- Un tècnic de cada servei territorial, nomenat pels directors territorials.
  
- Un representant del Servei Jurídic.
  
- Un representant de la Secretaria General.
  
7.4. Criteris de valoració: es valoraran per separat els condicionants de l'actuació següents:
  
7.4.1. Interés de l'espècie o espècies a què beneficie l'actuació, pel seu grau d'amenaça conforme al que disposa catàlegs oficials d'espècies amenaçades de fauna.
  
7.4.2. Viabilitat de l'actuació proposada i adequació a la millora de poblacions d'espècies amenaçades.
  
7.4.3. Avals o suports, oportunament certificats, d'entitats locals o dedicades a la conservació i investigació.
  
7.4.4. Adequació de l'actuació proposada a plans de recuperació o acció elaborats per la Conselleria de Territori i Habitatge.
  
7.5. Una vegada formalitzats els actes d'instrucció corresponents, la comissió elevarà el director general de Gestió del Medi Natural la proposta de concessió de subvencions, on constaran les dades següents:
  
7.5.1. Per a peticions denegades, raons de denegació.
  
7.5.2. Per a aprovades, pressuposts aprovats, percentatge de subvenció, quantitats concedides i situació de la zona.
  
Vuitena. Resolució
  
Correspon al director general de Gestió del Medi Natural resoldre sobre la concessió de les subvencions convocades, per delegació del conseller de Territori i Habitatge conforme a la Resolució de 13 d'agost de 2003, sobre delegació de l'exercici de competències en determinats òrgans de la Conselleria (DOGV núm. 4.571, de 22.08.2003).
  
La sol·licitud es considerarà desestimada si la resolució no té lloc en el termini de tres mesos des de la finalització del termini de presentació d'instàncies.
  
Novena. Recursos
  
Les resolucions adoptades pel director general de Gestió del Medi Natural, en adoptar-se per delegació indicaran expressament aquesta circumstància i es consideraran dictades per l'òrgan que delega, i posaran fi a la via administrativa. Contra aquestes resolucions es podrà interposar recurs contenciós administratiu en el termini de dos mesos, comptadors des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici de la interposició del recurs potestatiu de reposició, en el termini d'un mes des de l'endemà de la notificació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
Els beneficiaris podran renunciar en un termini de 10 dies a partir del dia de recepció de la notificació.
  
Deu. Termini d'execució
  
El termini d'execució de cadascun dels treballs i activitats descrites en la base segona del present annex s'indicarà en la resolució que concedeix les ajudes. En el cas que no aparega s'entendrà que finalitzen abans de l'1 de novembre de l'any per a les que se sol·licita la subvenció.
  
Onze. Obligacions
  
El beneficiari de la subvenció queda obligat a:
  
11.1. Sotmetre's a actuacions de control financer que correspon a la Intervenció General de la Generalitat Valenciana, en relació amb la subvenció concedida.
  
11.2. Comunicar altres ajudes sol·licitades o concedides per al mateix projecte.
  
11.3. Fer constar en tot la informació, publicitat o documentació pròpia de l'activitat que està subvencionada per la Conselleria de Territori i Habitatge.
  
11.4. Permetre l'accés a la zona de personal de la Conselleria de Territori i Habitatge.
  
11.5. Obtenir totes les autoritzacions oportunes per al desenvolupament de l'activitat i, especialment, aquelles que requereixes autorització prèvia per part de la Direcció General de Gestió del Medi Natural per afecció a fauna i flora silvestres.
  
Dotze. Justificació de les despeses
  
12.1. Una vegada efectuades les activitats o actuacions objecte de subvenció, haurà de comunicar-se als corresponents serveis territorials de la Conselleria de Territori i Habitatge que han finalitzat.
  
12.2. Les inversions i despeses objecte de l'ajuda seran revisades pels tècnics de la Conselleria de Territori i Habitatge, que expediran un certificat de la correcta aplicació d'aquestes, requisit necessari perquè els beneficiaris cobren les ajudes.
  
12.3. Per al cobrament de la subvenció, els beneficiaris hauran d'adjuntar, abans del 15 de novembre, la documentació de totes les despeses efectuades per a la realització de les activitats subvencionades, fins a aconseguir almenys el pressupost total objecte de la subvenció, mitjançant la presentació dels justificants especificat en la base 10.2 de l'Ordre de 29 de novembre de 2001, de la Conselleria de Medi Ambient, per la qual s'estableix un règim d'ajudes destinades a la protecció, conservació i millora dels espais forestals de la Comunitat Valenciana (DOGV núm. 4.146, de 12.12.2001). En el cas de les actuacions previstes en la base 1.2, no podran ser objecte de subvenció els treballs que realitze directament la persona física o jurídica adjudicatària, ni els que s'executen en règim de voluntariat. Només tindran dret a subvenció les activitats per a les quals l'adjudicatari de l'ajuda acredite, al final dels treballs, haver pagat quantitats suficients i ajustades al que preveu el projecte, a empreses o professionals en exercici lliure de la corresponent activitat.
  
Tretze. Reintegrament de les quantitats
  
13.1. Segons estableix l'article 47.9 del text de la Llei d'Hisenda Pública de la Generalitat Valenciana, correspon reintegrar les quantitats percebudes i s'exigirà interés de demora des del moment del pagament de l'ajuda en els casos següents:
  
a. Incompliment de l'obligació de la justificació.
  
b. Obtenció de la subvenció sense reunir les condicions requerides per a aquesta finalitat.
  
c. Incompliment de la finalitat per a la qual s'ha concedit la subvenció.
  
d. Incompliment de les condicions imposades als beneficiaris amb el motiu de la subvenció.